Wara ħafna żmien ta’ nuqqas ta’ qbil bejn l-Assoċjazzjoni tal-Iżviluppaturi u l-Kunsill Nazzjonali Persuni b’Diżabilità ż-żewġ naħat issa resqu lejn xulxin tant li bdew triq ta’ kollaborazzjoni biex anke jitħejja pjan fit-tul ħalli d-djar li ġodda li jinbdnew jkunu pjanati b’mod li maż-żmien ikunu jistgħu jiġu rranġati skont il-bżonnijiet tar-residenti. Il-pjan miftiehem ser jippermetti li meta r-residenza tkun għadha fil-fażi tal-ippjanar isir dak li huwa meħtieġ fuq livell strutturali ħalli ‘l quddiem isir it-tibdil meħtieġ mingħajr mar-resident jidħol fi spejjeż oħra. Il-President tal-Assoċjazzjoni tal-Iżviluppaturi Michael Falzon qal li sa ftit taż-żmien ilu l-Assoċjazzjoni kienet tqis dak li kienet qed titlob il-liġi tal-KNPD bħala xkiel filwaqt li l-KNPD kellha perċezzjoni neġattiva tal-Assoċjazzjoni. Qal iżda li wara diskussjonijiet li saru ż-żewġ naħat qed jifhmu d-diffikultajiet ta’ xulxin u lesti li jilħqu kompromess fejn ikun hemm bżonn. Il-Viċi President tal-Assoċjazzjoni tal-Izviluppaturi Sandro Chetcuti qal li l-iżviluppaturi qed jisimgħu aktar u jridu li l-iżvilupp ikun wieħed sostenibbli u jissodisfa l-bżonnijiet tal-persuni b’diżabilità. Biex jintlaħaq dan l-għan qal li Assoċjazzjoni talbet biex fuq il-board tal-KNPD li janalizza l-applikazzjonijiet tal-Mepa jkun hemm rappreżentant tagħha biex jirrispondi mill-ewwel għall-applikazzjonijiet li jitolbu eżenzjoni minn aċċess partikolari minħabba diffikultajiet strutturali. Din it-talba ntlaqat mill-KNPD bil-President Joseph Camilleri jgħid li dan l-iżvilupp huwa wieħed pożittiv minkejja li sostna li l-Kunsill bl’ebda mod mhu ser iċedi għall-pressjoni biex f’bini li jippermetti jkun hemm aċċessibilità sħiħa. Is-Sur Camilleri qal li l-Kunsill janalizza applikazzjonijiet b’mod ragjonevoli ħafna u fejn jara li hemm bżonn li tingħata eżenzjoni biex l-iżvilupp jinħareġ mill-parametri tal-liġi, il-permess jingħata.